CELEX: 62008TN0103
Language: el
Date: 2008-02-20 00:00:00
Title: Υπόθεση T-103/08: Προσφυγή της 20ής Φεβρουαρίου 2008 — Polimeri Europa και Eni κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/45
            
         Προσφυγή της 20ής Φεβρουαρίου 2008 — Polimeri Europa και Eni κατά Επιτροπής
   (Υπόθεση T-103/08)
   (2008/C 92/88)
   Γλώσσα διαδικασίας: η ιταλική
   Διάδικοι
   
      Προσφεύγουσες: Polimeri Europa SpA (Brindisi, Ιταλία), Eni SpA (Ρώμη, Ιταλία) (εκπρόσωποι: M. Siragusa, G. M. Roberti, F. Moretti, I. Perego, F. Cannizzaro, V. Ruotolo, V. Larocca και D. Durante, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει εν όλω ή εν μέρει την προσβαλλόμενη απόφαση, και ιδίως καθόσον αυτή αφορά τις προσφεύγουσες, και να συναγάγει τις ανάλογες συνέπειες ως προς το ύψος της κυρώσεως που τους επιβλήθηκε·
            
         
               —
            
            
               επικουρικώς, να ακυρώσει ή να μειώσει την κύρωση·
            
         
               —
            
            
               να καταδικάσει την Επιτροπή στα δικαστικά έξοδα, περιλαμβανομένων των δικηγορικών αμοιβών.
            
         Ισχυρισμοί και κύρια επιχειρήματα
   Με την απόφαση C(2007) 5910 τελικό, της 5ης Δεκεμβρίου 2007, στην υπόθεση COMP/F/38629 — Ελαστικό χλωροπρενίου (στο εξής: ΕΧ) — (στο εξής: προσβαλλόμενη απόφαση), η Επιτροπή διαπίστωσε ότι η εταιρία Polimeri Europa και η εταιρία Eni υπέχουν ευθύνη εις ολόκληρον, μαζί με άλλες επιχειρήσεις, λόγω παραβάσεως του άρθρου 81 ΕΚ, καθόσον (i) συμφώνησαν επί της κατανομής και της σταθεροποίησης των αγορών, των μεριδίων αγοράς και των πωλήσεων, (ii) καθόρισαν αυξήσεις τιμών για το ελαστικό χλωροπρενίου και πραγματοποίησαν τις εν λόγω αυξήσεις, καθώς και καθόρισαν ελάχιστες τιμές, (iii) κατένειμαν την πελατεία και (iv) αντάλλαξαν εμπιστευτικές εμπορικές πληροφορίες.
   Προς στήριξη της προσφυγής τους κατά της προσβαλλόμενης αποφάσεως, η Polimeri Europa και η Eni ισχυρίζονται ότι η προσβαλλόμενη απόφαση ενέχει τις ακόλουθες ουσιαστικές πλημμέλειες:
   
               —
            
            
               Παράβαση του άρθρου 81 ΕΚ και έλλειψη αιτιολογίας ως προς τον εσφαλμένο καταλογισμό στην Eni της ευθύνης για πράξεις θυγατρικής εταιρίας. Επ' αυτού, οι προσφεύγουσες υποστηρίζουν, αφενός, ότι η ευθύνη της μητρικής εταιρίας δεν μπορεί να στοιχειοθετηθεί για τον λόγο και μόνον ότι αυτή κατέχει κατά 100 % το μετοχικό κεφάλαιο και ότι, αφετέρου, η καθής δεν εκτίμησε ορθώς τα στοιχεία από τα οποία προέκυπτε η πραγματική αυτοτέλεια των θυγατρικών εταιριών έναντι της μητρικής τους εταιρίας.
            
         
               —
            
            
               Ανακολουθία ως προς το έγγραφο περί περατώσεως της διαδικασίας που κινήθηκε κατά της επιχειρήσεως η οποία ήταν υπεύθυνη, έως την 1η Ιανουαρίου 2002, για τις σχετικές με το ΕΧ επιχειρηματικές δραστηριότητες, ήτοι της Syndial S.p.A. (στο εξής: Syndial), και προσβολή των δικαιωμάτων άμυνας.
            
         
               —
            
            
               Παράβαση του άρθρου 81 ΕΚ και έλλειψη αιτιολογίας ως προς τον εσφαλμένο καταλογισμό στην Polimeri Europa της ευθύνης για περιστατικά τα οποία έλαβαν χώρα σε χρονικό διάστημα κατά το οποίο μια άλλη εταιρία, και όχι η Polimeri Europa, διαχειριζόταν τις σχετικές με το ΕΧ επιχειρηματικές δραστηριότητες.
            
         
               —
            
            
               Ανεπαρκής και αντιφατική αιτιολογία, μη διεξαγωγή προκαταρκτικής έρευνας και παράβαση του άρθρου 81 ΕΚ ως προς την εκτίμηση των πραγματικών περιστατικών και των αποδεικτικών στοιχείων.
            
         
               —
            
            
               Ανεπαρκής και αντιφατική αιτιολογία της προσβαλλόμενης αποφάσεως, μη διεξαγωγή προκαταρκτικής έρευνας και παράβαση του άρθρου 81 ΕΚ καθόσον αφορά τον χαρακτηρισμό της παραβάσεως ως ενιαίας και διαρκούς παραβάσεως.
            
         
               —
            
            
               Εσφαλμένος υπολογισμός της διάρκειας της παραβάσεως υπό το πρίσμα των διαθέσιμων αποδεικτικών στοιχείων.
            
         Εν συνεχεία, οι προσφεύγουσες επισημαίνουν ότι η επιβληθείσα σ' αυτές κύρωση είναι παράνομη λόγω παραβάσεως του άρθρου 81 ΕΚ και του άρθρου 23 του κανονισμού (ΕΚ) 1/2003, καθώς και των κατευθυντηρίων γραμμών για τον υπολογισμό του ύψους των προστίμων.
   Επ' αυτού, οι προσφεύγουσες επικαλούνται τόσο την παραβίαση της αρχής της αναλογικότητας εξαιτίας των αυξήσεων που επιβλήθηκαν λόγω υποτροπής και για λόγους αποτροπής όσο και την έλλειψη αιτιολογίας όσον αφορά τη μη συνεκτίμηση των ελαφρυντικών περιστάσεων σε σχέση με τον παθητικό ή ήσσονος σημασίας ρόλο που διαδραμάτισαν οι προσφεύγουσες στο πλαίσιο της παραβάσεως, με την περιορισμένη συμμετοχή στην παράβαση, με την παύση της συμμετοχής στην εν λόγω παράβαση και με τη μη εφαρμογή των εν λόγω συμφωνιών. Επιπλέον, η Polimeri Europa και η Eni βάλλουν κατά της μη συνεκτιμήσεως της συνεργασίας που παρείχαν η Syndial και η Polimeri Europa προς τον σκοπό της μειώσεως του προστίμου δυνάμει των εν λόγω κατευθυντηρίων γραμμών.
   Τέλος, οι προσφεύγουσες επικαλούνται παράβαση του άρθρου 81 ΕΚ και της ανακοινώσεως της Επιτροπής σχετικά με τη μη επιβολή ή τη μείωση των προστίμων σε περιπτώσεις συμπράξεων καθόσον η Επιτροπή εκτίμησε εσφαλμένως την αποδεικτική αξία των στοιχείων που παρείχαν η Syndial και η Polimeri Europa και αρνήθηκε να μειώσει το πρόστιμο δυνάμει της προαναφερθείσας ανακοινώσεως.